Четинди бериллий кени
Четинди бериллий кени  Талас облусунун Бакай-Ата районунда, Бакай-Ата кыштагынан 50  км түштүк- чыгышта, Талас Ала-Тоосунун орто бөлүгүнүн түндүк капталында, Ташты, Сарымсак жана Четин сууларынын аралыгындагы тоо кыркаларында, деңиз деңгээлинен 2200–2450 м бийиктикте. 1956–59-ж. издөө-чалгындоо иштери жүргүзүлгөн. Кен аймагын Узунташ гранит массивинин төбөсүндө жаткан жогорку протерозойдун терриген тектеринин аянты 0,5 км2 болгон блогу түзөт. Тунук ачык-жашыл түстөгү берилл минералынын пайда болушу терриген тектеринин жатышына дал келген жана кесип өткөн, кварц-талаа шпаттуу, талаа шпаттуу, кварц-турмалиндүү жана флюорит тарамдары менен байланышкан. Тарамдар түзгөн штокверктин аянты 58 миң м2. Бериллий кычкылынын орточо өлчөмү 0,04%тен, 0,07%ке чейин. Руданын запасы С1 категориясы боюнча 6729 миң т, С2 –7791 миң т, С1+С2–14520 миң т. Бериллий кычкылынын запасы: С1–2557 т, С2–3557 т, С1+С2 – 6114 т.

Колдонулган адабияттар
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
 Кыргызстандын кен байлыктары